Hastinga
Hastinga (Anglice: Hastings) oppidum est in Sussexia Orientali. Incolarum habet circa 90 milia. Statio balnearis valde dilecta est cum semita litorali longissima; quaestus piscatorius magis quam alibi et nunc colitur.

Historia 

Medio Aevo ineunte Hastinga fortificatio cum portu et oeconomia florenti facta est, quae saeculo XI foedus fecit cum his quattuor oppidis: New Romney, Hythe, Dover, Sandwich. Foedus istud lingua Francogallica nuncupabatur Cinque ports (portuum quinque).

Tandem die 28 Septembris 1066 Gulielmus, Normanniae dux, apud Hastingam appulit ubi die 14 Octobris 1066 in Pugna Hastingensi victoriam peperit contra Haroldum II regem Anglicum. Locus ubi proelium factum est hodie Battle appellatur, situs est extra Hastingam. Vincentes Normanni cultum atque humanitatem Britanniae ab intimo mutaverunt. Anno 1377 Hastinga a Francogallis spoliata et incensa est, quod declinationem oeconomicam secum tulit. Saeculo XVIII autem Hastinga partes novas tamquam centrum recreationis agere coepit. Nostris diebus Hastingam multi homines linguae Anglicae discendae avidi frequentant, sed etiam periegetae Britannici ipsi.

Res aspectabiliores 
 Hastingae est via litoralis chiliometrorum quinque cum ponte maritimo ex anno 1872. Usque mensem Octobrem 2010, quo incendio omnino destructus est, exsistebat.
 Tabernae retiales (Anglice: net shops): Piscatores, qui retia post laborem extendere debent, tabernas proprias instituerant. Namque spatium in litore, cum accessus aestuum fieret, retibus extensis haud sufficiebat.
 Anabathra ad collem orientalem et ad collem occidentalem (Anglice: Easthill-Lift, Westhill-Lift): machinae scansoriae obliquae visu vere dignae

Ludi latrunculorum illustres 
Quotannis festis Nataliciis peractis, Hastingae certamina scaccorum valde nota et vetusta fiunt. Prima vice anno 1895 ludi ibidem acti sunt, quorum palmas Americanus tulit Haraldus Nelson Pillsbury, antea ignotus. Tempore secundi belli mundani interrupti sunt. Fit certamen ad quod invitatur (Premier) et fit certamen promachorum inquirendorum (Challengers). Roberto Fischer salvo, omnes campiones scaccorum mundani in certaminibus Hastingiensibus aliquando fuerunt.

Urbes amicae 
Ecce oppida quibuscum Hastinga amicitiam contraxerat:
 Schwerte/Westfaliae, Germaniae
 Dusseldorpium, Germaniae
 Dordracum, Bataviae
 Aldenarda, Belgii
 Béthune, Francogalliae
 Phorca, Germaniae

Hastingae incolae illustres 
 Marianne North (1830–1890), pictrix
 Eduardus Young (1831–1896), Africanarum regionum explorator
 Sophia Jex-Blake (1840–1912), medica et feminismi propugnatrix
 Fredericus Chubb (1885–1966), organista, regens chori, musicographusd
 Grey Owl (1888–1938), scriptor
 Caecilius Parker (1897–1971), histrio
 Winifreda Wagner (1897–1980), nurus Ricardi Wagner
 Thomas Jukes (1906–1999), biologus
 H. R. F. Keating (1926–2011), auctor historiarum criminalium
 Ioannes R. Gibbons (* 1931), biologus molecularis
 Dolly Collins (1933–1995) et Shirley Collins (* 1935), musicae populares
 Fiona Pitt-Kethley (* 1954), diurnaria et scriptrix itinerum eroticorumque
 Simon Fuller (* 1960), faber musicalis televisificusque
 Graham McPherson (* 1961), cantator et musicographus et actor
 Ioannes Digweed (* 1967), faber musicalis modernissimus
 Gareth Barry (* 1981), pedelusorius
 Rob Cross (* 1990), ludi plumbatarum peritus

Nexus externi 

 Situs proprius interretialis

 
Loci habitati comitatus Sussexiae
Loci otiosi
Portus maris Britannici
Quinque portus et eorum membra